[Foto’s] Drie trokke in Limpopo aan die brand gesteekDie voorval in Ga-Seleka. Foto: Verskaf Vyf mense is in hegtenis geneem nadat drie vragmotors Dinsdagmiddag op die R572 tussen Lephalale en Swartwater in Limpopo aan die brand gesteek is. Brig. Motlafela Mojapelo, provinsiale polisiewoordvoerder, het Woensdag gesê die vragmotors is by Ga-Seleka aan die brand gesteek om as versperrings op die pad te dien. Die voorval spruit glo uit gevegte oor stamhoofskap in die gebied. “Een van die vragmotors wat aan die brand gesteek is, het ŉ vrag soetrissies vervoer. Die vernietigde vragmotors en soetrissies wat op die padoppervlak beland het, het dit moeilik gemaak vir voertuie om van die pad gebruik te maak,” het Mojapelo gesê. Lede van die polisie se openbare orde-eenheid is ontbied en die situasie het intussen na normaal teruggekeer. Die plaaslike munisipaliteit is opdrag gegee om die versperrings te verwyder. Die vyf verdagtes, tussen 20 en 35 jaar oud, moet binnekort in die Phalala-landdroshof verskyn op aanklag van opsetlike saakbeskadiging. In ŉ afsonderlike voorval is vier mense, tussen 32 en 64 jaar oud, in hegtenis geneem in verband met openbare geweld by Seleteng in Ga-Mphahlele. “ŉ Groep ontstoke lede van die gemeenskap het betoog en paaie in die gebied versper. Die betogers was ook oproerig en het polisiebeamptes en voertuie met voorwerpe gegooi. Twee beamptes is gering beseer en een polisievoertuig se vensters is stukkend gegooi.” Nog beamptes van die openbare orde-polisie is ontbied en die situasie is onder beheer gebring. Dié verdagtes moet binnekort in die Lebowakgomo-landdroshof verskyn op aanklagte van aanranding van ŉ polisiebeampte en opsetlike saakbeskadiging.